angosturabark
Store norske leksikon,Biologi,Vitenskapsgrener i biologien,Botanikk,Begreper i botanikken
Angosturabark er bark fra Angostura trifoliata, en søramerikansk tresort som inneholder bakteriedrepende stoffer.
Angostura trifoliata vokser i fjellstrøk i Venezuela, mellom 200 og 300 m o.h. Navnet angosturabark er også brukt om andre arter, blant annet Cusparia febrifuga fra Brasil. Innholdsstoffer og virkning Angosturabark inneholder en rekke alkaloider som er vist å kunne redusere bakterievekst, blant annet av tuberkulosebakterier. Effekten var forskjellig på ulike genetiske varianter av bakterien. De viktigste alkaloidene er cusparin og galipin.  I tradisjonell medisin er angosturabark brukt mot blant annet diaré og dysenteri. Stort inntak av angosturabark kan forårsake kvalme.  Angosturabark er brukt i framstillingen av ulike bittere. Men angosturabark brukes ikke i framstillingen av angosturabitter, noe man trodde før. Angosturabitter krydres derimot med røtter fra Gentiana arter og andre planter.  Navnet har barken trolig fått etter en havneby i Venezuela. Les mer i Store norske leksikon bark Kilde Khan, I. A. og Abourashed, E. A. 2009. Leung's Encyclopedia of Common Natural Ingredients: Used in Food, Drugs and Cosmetics. 3 utgave, John Wiley & Sons, Incorporated